
[bookmark: TextBodyBegin]Европейският парламент,
–	като взе предвид искането за снемане на имунитета на Никос Папас, получено с писмо от 7 октомври 2025 г. от заместник главния прокурор към Върховния съд на Република Гърция, с което се предава искане от прокурора към Атинския първоинстанционен съд, във връзка с наказателно производство, което да бъде образувано срещу Никос Папас, и обявено на пленарно заседание в Парламента на 12 ноември 2025 г.,
–	като изслуша Никос Папас на 15 април 2026 г., в съответствие с член 9, параграф 6 от своя Правилник за дейността, 
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г. и 19 декември 2019 г.[footnoteRef:1], [1:  	Решение на Съда на ЕС от 21 октомври 2008 г., Marra/De Gregorio и Clemente, C-200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда от 6 септември 2011 г., Patriciello, C 163/10, ECLI: ЕС:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г., Junqueras Vies, C-502/19, ECLI:EU:C:2019:1115.] 

–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0128/2026),
А.	като има предвид, че заместник главният прокурор към Върховния съд на Република Гърция предаде искане от прокурора към Атинския първоинстанционен съд за снемане на имунитета на Никос Папас, член на Европейския парламент, избран в Гърция, във връзка с предполагаеми обиди, отправени онлайн и заплахи, които съставляват престъпления по член 94, член 361, параграф 1, първо и второ изречение и член 333, параграф 1, първо изречение от Гръцкия наказателен кодекс;
[bookmark: _Hlk226714510]Б.	като има предвид, че според искането, в тъжбата се посочва, че на 11 юни 2025 г. Никос Папас предполагаемо е обидил и заплашил тъжителя чрез преки съобщения, изпратени чрез личния му профил в Instagram;
В.	като има предвид, че Никос Папас е избран за член на Европейския парламент на изборите за Европейски парламент през юни 2024 г. и следователно по време на предполагаемото престъпление е бил член на Европейския парламент; като има предвид, че съгласно искането тъжбата срещу него е от 16 юли 2025 г.;
Г.	като има предвид, че предполагаемото престъпление и произтичащото от него искане за снемане на имунитета на Никос Папас не представляват и не са свързани с изразено негово мнение или подаден глас от него при изпълнението на неговите задължения по смисъла на член 8 от Протокол № 7 за привилегиите и имунитетите на Европейския съюз;
Д.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз предвижда, че по време на сесиите на Европейския парламент неговите членовете притежават на територията на собствената си държава имунитетите, предоставяни на членовете на националните парламенти;
Е.	като има предвид, че съгласно член 62 от Конституцията на Република Гърция никой член на парламента не може по време на своя мандат да бъде преследван, арестуван или лишен от свобода, нито да бъде обект на други мерки, включващи лишаване от свобода, без разрешението на Камарата на депутатите;
Ж.	като има предвид, че целта на имунитета, предвиден в Протокол № 7 за привилегиите и имунитетите на Европейския съюз, е да защитава Парламента и неговите членове от съдебно преследване във връзка с дейности, извършвани при изпълнението на парламентарните задължения и които са неделими от тези задължения;
З.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на отделния член на ЕП, а представлява гаранция за независимостта на Парламента като цяло и на неговите членове;
И.	като има предвид, че в настоящия случай Парламентът не е открил доказателства за fumus persecutionis, т.е. факти, сочещи, че въпросното съдебно производство е било образувано с намерението да навреди на политическата дейност на Никос Папас в качеството му на член на Европейския парламент и следователно на независимостта на Парламента;
Й.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:2]; [2:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

1.	решава да снеме имунитета на Никос Папас;
2.	възлага на своя председател незабавно да предаде настоящото решение и доклада на компетентната комисия на Парламента на компетентния орган на Република Гърция и на Никос Папас.

